Et fad med forskelligt frugt, der er skåret ud, så det er lige til at spise, vil i dit barns øjne tit være mindst lige så populær en delikatesse, som slik – og så er det fyldt med vitaminer, som vi har brug for hver dag. Vælg gerne frugter i forskellige farver, så det virker mere overdådigt og spændende. Til de lidt større børn er tørrede frugter, nødder og mandler også et bedre alternativ til slik, fordi de indeholder mere næring. Tørrede frugter indeholder både energi, naturligt sukker og en del vitaminer og mineraler. Nødder er også rige på energi, visse næringsstoffer og gode fedtstoffer. OBS! Giv ikke nødder og mandler til børn under 3 år for at undgå fejlsynkning, og begræns mængden af rosiner i den tørrede frugt – maks. 50 gram (ca. 1 dl) om ugen til børn under 3 år. Rosiner (både økologiske og ikke-økologiske) kan have et højt indhold af en naturligt forekommende svampegift.